Title: DRAGANA SOTIROVSKI URUČILA REPUBLIČKE ZAHVALNICE NAJPOŽRTVOVANIJIM GRAĐANIMA NIŠAVSKOG PKRUGA
Author: Tima
Last saved by: Goran Stojic

DRAGANA SOTIROVSKI URUČILA REPUBLIČKE ZAHVALNICE NAJPOŽRTVOVANIJIM GRAĐANIMA NIŠAVSKOG OKRUGA

            Oni društvo čine humanijim

*Ove godine nagrađeni su  Miloš Milošević iz Aleksinca, Aleksandra Milenković, Marina Adamović, Slađana Đorđević, Blagota Kažić,  dr Miodrag Lazić
* Dobro je da  ova nagrada postane tradicionalna da bi svi težili ka njoj, jer ono što činimo, činimo zbog drugih, a ne nas samih, oplemenjujemo društvo i činimo dobro drugima, istakla je Dragana  Sotirovski

                 U Nišavskom upravnom okrugu juče su dodeljene godišnje nagrade, republička priznanja,  građanima koji su svojim velikim srcem i požrtvovanjem, izlažući sebe  opasnosti, pomogli drugima.  Načelnica Nišavskog upravnog okruga Dragana Sotirovski uručila je šest zahvalnica, a prvi put su zahvalnice uručene zdravstvenim radnicima i pripadnicima vatrogasne i jedinice MUP-a. Ove godine nagrađeni su  Miloš Milošević iz Aleksinca, policajac Policijske uprave u Nišu, Aleksandra Milenković, medicinska sestra zaposlena u Hitnoj medicinskoj pomoći u Nišu, Marina Adamović, niška humanitarka koja šest godina prikuplja donacije za obolele, Slađana Đorđević, novinarka koja 40 godina izveštava o okolnostima u Svrljigu, Blagota Kažić, vatrogasac iz Aleksinca i direktor Urgentnog centra  Niš, primarijus dr Miodrag Lazić.
         „Današnje dobitnike zahvalnica predložile su njihove ustanove, Klinički centar, Hitna pomoć, Policijska uprava, sektor za vanredne situacije, a ljude humaniste predložili su građani sa kojima  sam tokom godine razgovarala“, kaže Dragana Sotirovski. „Ovom prilikom pozivam sve Nišlije i građane Nišavskog okruga  da za 2019.godinu predlažu ljude  koji će narednu godinu obeležiti kako bi smo im na kraju te godine uručili republička  priznanja za ono dobro što su učinili. Posebno me raduje što među dobitnicima nisu samo ljudi iz Niša već i iz Aleksinca i Svrljiga. Dobro je da  ova nagrada postane tradicionalna da bi svi težili ka njoj, jer ono što činimo, činimo zbog drugih, a ne nas samih, oplemenjujemo društvo i činimo dobro drugima“, istakla je Sotirovski.
            Miloš Milošević iz Aleksinca  je juna ove godine uspeo da razoruža razbojnika i spreči tragediju, ali je tom prilikom sebe izložio riziku i zadobio više prostrelnih rana kroz obe noge.
            „Ovo mi je prva nagrada i jako mi je drago zbog toga. Što se tiče motivacije da postupim kako sam postupio, ne bih mogao da kažem da me nešto posebno motivisalo jer je moj posao da postupim tako kako sam postupio. I da se nađem ponovo u istoj situaciji postupio bih isto. U tom trenutku sam mislio samo na to da zaštitim građane i svog kolegu“, kaže Milošević.
            Aleksandra Milenković je mediciska sestra u Zavodu za hitnu medicinsku pomoć u Nišu. Ona je deo ekipe Hitne pomoći koja svakodnevno i na svakom mestu pruža pomoć najugroženijima.
            Marinu Adamović javnost Srbije poznaje kao nišku humanitarku koja već šest godina po suncu, vetru, kiši i snegu u Obrenovićevoj ulici prikuplja donacije za obolele, u prvom redu za decu i mlade ljude. Do sada je, zajedno sa doprotvorima prikupila 15 miliona dinara, od kojih je gotovo polovina prikupljena  u poslednje dve godine. Mnogo puta pljačkana i ponižavana ona nije odustala od humanitarnog rada.
             „Ovo priznanje nije upućeno samo meni već svim humanim ljudima koji su mi pomogli u skupljanju donacija. Da nije humanih ljudi ne bi bilo ni ove nagrade“, kazala je Marina Adamović.
              Slađana Đorđević je novinarka koja 40 godina izveštava o okolnostima u Svljigu i ovom delu Srbije. Sada odlazi u zasluženu penziju posle četiri decenije predanog rada. Radila je za Radio Beograd, Radio Niš, Narodne novine i druge štampane medije.
               „Spasio sam dečaka iz bunara koji je dubok 18 metara. Uradio sam to bez dodatne opreme jer svaka dodatna oprema bi mogla da bude još kobnija po dečaka koji se nalazio na dnu, jer bi mogla da izazove odron kamena i povredi ga još više. Jedino mi je bilo važno da je živ. Kada mi se posle poziva odazvao, laknulo mi je. Izvukli smo prvo njega, a onda sam i ja izašo“, priča Blagota Kažić iz Aleksinca, vođa vatrogasno-spasilačke grupe, vozač i radnik Ministarstva unutrašnjih poslova Srbije. Blagoje je spasio maloletnog dečaka iz bunara dubokog 18 metara i nagrađen je za požrtvovanost.
                Nagrađen je i direktor Urgentnog centra Niš, primarijus dr Miodrag Lazić, hirurg, ratni hirurg, dobrovoljac, književnik, čovek odlikovan mnogo puta za svoj rad. Lekar kome je pacijent uvek bio na prvom mestu. Od ratnih bolnica na prostoru bivše Jugolsavije do današnjeg dana i svakodnevnog posla u Kliničkom centru Niš. 
               „On je čovek kome dugujemo zahvalnost i za postojeći Urgentni centar u Nišu“, dodala je Dragana Sotirovski uručujući mu zahvalnicu.
                „Lekari su Hipokratovi vojnici, ljudi koji treba da služe pacijentima, ranjenima, bolesnima. Hipokratovu zakletvu 90 zdravstvenih radnika nosi u srcu, a ne u glavi. Svaki izlečeni pacijent je naš motiv, naša pokretačka energija, naša velika pobeda. To nas nosi dalje.Mi lekari, bez  sastara i bolničara,  koji su isto zdravstveni radnici, ne bi smo mogli sami. Mi smo tim i bez timskog rada ne bi smo mogli da postojimo“, naglasio je primarijus dr Miodrag Lazić zahvaljujući se na uručenoj nagradi.

                                                                              V.Petrović

LEG:ONI SU NIŠ SVOJIM RADOM UČINILI BOLJIM:Dobitnici nagrada Nišavskog upravnog okruga
LEG:HUMANITARKA ČIJI RAD JE PREVAZIŠAO OKVIRE NIŠA:Nagrada dodeljena i Marini Adamović
LEG:NAGRADA TREBA DA POSTANE TRADICIONALNA:poziv građanima da se javljaju

(Projekat „Nišlije se uključuju u odlučivanje“ sufinansiran iz budžeta grada Niša)